  Виталий Пронин Алнаш ёросысь культурая юртысь «Алнаш мылкыд» ансамбль пыриськиз Россиысь фестиваль-конкурсэ, нош «Росинка» ансамбльысь егит кырӟась Аделина Игнатьева - улосвылкуспо вожвылъяськонэ. «Алнаш мылкыдэз» ӧтизы Москвае гала-концертэ, со ортчоз 9-тӥ июне.- «Единение культур - единение искусств - единение России» фестиваль-конкурс сярысь иворез мон вотэсысь адӟи, - вера «Алнаш мылкыд» ансамбльлэн кивалтӥсез Ольга Полякова. - Отчы пыриськон понна ыстоно вал видеопрезентация. Туж трос номинациос пӧлысь бырйимы «Калык вокалэз», лэзьыны малпамы «Нунылэн вордскемез» композицимес.Вожвылъяськон заочной амалъя ортчиз. Быдэс Россиысь отчы уно заявкаос вуизы, «Калык вокал» номинацие 40 пала пыриськисьёс вал. «Алнаш мылкыдэз» ӧтизы Москвае гала-концертэ, со ортчоз 9-тӥ июне. Отын ик ансамбльлы фестиваль-конкурслэн I степенё лауреатэзлэсь дипломзэ сётозы.Кировын ортчем нылпи кырӟанъя «Рыжий кот» улосвылкуспо фестиваль-конкурсысь I степенё лауреатлэн дипломеныз бертӥз Аделина Игнатьева. Нылаш кыкетӥ арзэ ини ветлэ «Росинка» ансамбле.- Та вожвылъяськон 2 люкетлэсь кылдӥз: нырысетӥез - видеотур, нош кыкетӥез - гала-концерт, - вера «Росинка» ансамбльлэн кивалтӥсез Надежда Хохрякова. - Аделина быдэстӥз «Льӧль малпан» кырӟанэз, солэсь кылъёссэ гожтӥз егит кылбурчимы Ольга Камашева, нош гурзэ - асьме крезьгурчимы ик Александр Галеев.Нялтас вераса, Аделиналэн та вормонэз нырысетӥез ӧвӧл ни. Кылем ар пумын со 3-тӥ инты утӥз Санкт-Петербургын кырӟанъя вожвылъяськонын.Елена Рябина  